Diari Oficial de la Generalitat Valenciana


Sumari del DOGV 5895, del 18-11-2008 (2008/13246)

Bases per a la selecció de 15 agents del cos de la Policia Local de l'Ajuntament de Catarroja, escala bàsica.
-------------------------------------------------------------------------------------------------------------

### Dades del document

Número de DOGV
:   5895

Data del DOGV
:   18-11-2008

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2008/13081


Data del document
:   04-11-2008

Organisme emissor
:   Ajuntament de Catarroja

Tipus de document
:   Bases

Descriptors 

:   * Catarroja
    * administració local
    * concurs administratiu
    * policia

Bases per a la selecció de 15 agents del cos de la Policia Local de l'Ajuntament de Catarroja, escala bàsica. [2008/13179]  
L'Ajuntament de Catarroja, per acord de la Junta de Govern Local de data 26 de setembre de 2008 va acordar les següents:   
«Bases per a la selecció de 15 agents del cos de la Policia Local de l'Ajuntament de Catarroja, escala bàsica  
1. Objecte de la convocatòria  
És objecte d'esta convocatòria la selecció, com a funcionari de carrera, de 15 places d'agent de policia local, vacants en la plantilla de l'Ajuntament de Catarroja, provinents de l'oferta d'ocupació pública de 2008, de les quals 11 d'estes s'han de cobrir pel torn lliure, per mitjà del sistema d'oposició, i 4 pel torn de mobilitat, per mitjà de concurs.  
El nombre de places convocades en torn lliure podrà ser augmentat amb les vacants que es produïsquen abans de la celebració de les proves selectives, dins dels límits establits legalment. Les places que quedaren desertes en el torn de mobilitat passaran a incrementar les vacants que cal cobrir pel torn lliure.   
2. Condicions dels aspirants  
Requisits per al torn lliure  
L'accés a les categories d'agent de policia local es realitzarà per oposició i els aspirants hauran de reunir els requisits següents, referits tots ells al dia en què finalitze el termini d'admissió de sol·licituds:  
a) Tindre la nacionalitat espanyola.   
b) Estar en possessió del títol de Batxiller Superior o equivalent o tindre complides les condicions per a obtindre'l en la data que finalitze el termini de presentació d'instàncies.  
c) No patir cap malaltia ni defecte físic que impedisca l'exercici de les funcions, d'acord amb els quadres d'exclusions mèdiques assenyalats en els annexos d'estes bases, i tindre una estatura mínima d'1,65 metres, els hòmens, i d'1,60 metres, les dones.   
d) Tindre complits 18 anys i no excedir l'edat de 30 anys. Només als efectes de l'edat màxima, es compensarà el límit amb els servicis prestats anteriorment a l'administració local com a policia local o auxiliar de policia local.   
e) No haver sigut separat per mitjà d'expedient disciplinari del servici de l'Estat, de les comunitats autònomes o de les entitats locals, ni estar inhabilitat per a l'exercici de funcions públiques.   
f) Estar en possessió dels permisos que habiliten per a la conducció de les classes B amb un any d'antiguitat, i A que permeta la conducció de motocicletes amb unes característiques de potència que no sobrepassen els 25 KW o una relació potència/pes no superior a 0,16 KW/kg.   
Requisits per al torn de mobilitat:  
Per a participar en els concursos de mobilitat s'hauran de reunir els següents requisits, referits al dia en què finalitze el termini d'admissió de sol·licituds:   
a) Ser funcionari de carrera de la categoria que es convoca, integrat en la subescala de servicis especials, classe policia local i els auxiliars, de qualsevol dels municipis de la Comunitat Valenciana, i estar en possessió del títol de Batxiller Superior o equivalent o tindre complides les condicions per a obtindre'l en la data en què acabe el termini de presentació d'instàncies.   
b) Haver estat almenys dos anys com a funcionari de carrera en el lloc de treball des del qual es concursa.   
c) No faltar menys de incc anys per a passar a la situació de segona activitat.   
d) No patir cap malaltia ni defecte físic que impedisca l'exercici normal de les funcions pròpies de la seua escala i categoria, d'acord amb el barem d'exclusions mèdiques recollit en els annexos d'estes bases.   
e) No estar suspés ni inhabilitat en ferm per a l'exercici de funcions públiques. Si se'n produïra la suspensió o la inhabilitació després de la resolució del concurs de mobilitat, per un procediment iniciat amb anterioritat a la data de convocatòria del concurs, totes les actuacions sobre eixe aspirant es consideraran anul·lades.   
f) Estar en possessió dels permisos que habiliten per a la conducció de vehicles automòbils i motocicletes destinats al servici d'urgència o emergències.   
g) Qualsevol altre requisit establit per a la promoció interna dels funcionaris de la policia local.   
3. Presentació d'instàncies i documentació annexa  
Les instàncies per a sol·licitar prendre part en el concurs o en l'oposició, segons el torn pel qual es desitge accedir, s'han de dirigir a l'alcalde president de l'Ajuntament i presentar-se en el Registre General o de la manera prevista en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
El termini de presentació és de 20 dies naturals, a partir de l'endemà de la publicació de l'extracte d'esta convocatòria en el Boletín Oficial del Estado.  
En les instàncies els aspirants han de manifestar que reunixen tots i cada un dels requisits exigits i hauran d'adjuntar el resguard acreditatiu del pagament dels drets d'examen, que tenen una quantia de 12 €. El pagament podrà efectuar-se per mitjà d'ingrés en el compte 2077 0112 86 1633278771 de Catarroja, a nom de l'Ajuntament de Catarroja, o per mitjà de gir postal o telegràfic, i en este cas s'haurà de consignar el número de gir en la instància.  
Tant si es tracta d'ingrés en compte com de gir, ha de constar el nom de l'aspirant i el procés selectiu a què es presenta.  
Així mateix, per al torn de mobilitat, les instàncies també hauran d'anar acompanyades de la documentació acreditativa dels mèrits que s'hi al·leguen degudament compulsats, i que hagen de servir de base per a l'aplicació del barem del concurs. No s'hi valorarà cap mèrit que no es justifique i s'adjunte a la instància.   
La documentació serà retornada als aspirants que no siguen seleccionats, una vegada siga ferma la resolució del procés de selecció.   
4. Admissió dels aspirants  
Per a ser admesos a les proves selectives, els aspirants han de manifiestar en la instància que reunixen totes i cada una de les condicions exigides en estes bases, referides a la data de finalització del termini de presentació; que han abonat els drets d'examen i que han aportat i indicat en la instància la documentació acreditativa dels mèrits al·legats per al concurs i el justificant dels drets d'examen.  
Una vegada expirat el termini d'admissió d'instàncies, mitjançant una resolució de l'Alcaldia, les llistes provisionals d'aspirants admesos i exclosos seran aprovades. Les relacions provisionals d'aspirants admesos i exclosos seran publicades al tauler d'anuncis i en la pàgina web de l'Ajuntament, així com en el Butlletí Oficial de la Província, i s'hi concedirà un termini de 10 dies hàbils als aspirants exclosos a l'efecte d'esmena de defectes, quan siguen esmenables.  
No és esmenable:  
- No fer constar que es reunixen tots i cada un dels requisits de capacitat exigits en les bases.  
- Presentar la sol·licitud de manera extemporània, ja siga abans o després del termini corresponent.  
- La falta de pagament dels drets d'examen o del pagament parcial.  
Una vegada transcorregut eixe termini, i si no s'hi ha formulat cap reclamació, les llistes es consideraran definitives. En el cas que s'hi presenten reclamacions, l'Alcaldia les resoldrà mitjançant resolució d'Alcaldia i publicarà la llista definitiva en el Butlletí Oficial de la Província, al tauler d'edictes i en la pàgina web de l'Ajuntament.  
En la resolució per la qual s'aproven les llistes, es determinarà el lloc, la data i l'hora de la celebració de la fase de concurs, així com del primer exercici de l'oposició.  
5. Tribunal qualificador  
El tribunal qualificador estarà integrat pels membres següents, tots ells amb veu i vot:   
President: l'intendent principal de la policia local, o funcionari en qui delegue.  
Vocals:  
- Dos vocals designats per l'Alcaldia, un a proposta de la direcció general de la Generalitat competent en matèria de policia local i un altre a proposta de la direcció general en matèria d'administració local.   
- Dos vocals designats per dos funcionaris de la corporació de la mateixa categoria o superior a la de les places convocades.  
- Un vocal designat per l'Alcaldia d'entre qualsevol Administració Local de la comunitat autònoma.  
Secretària: la de la corporació, o funcionari en qui delegue, que actuarà, a més, com a vocal.  
La pertinença als òrgans de selecció és sempre a títol individual i no es pot exercir en representació o per compte de ningú.  
La composició del tribunal ha d'incloure la dels suplents respectius.   
S'hi poden nomenar assessors del tribunal per a les proves psicotècniques, mèdiques, d'aptitud física i de valencià. El nomenament s'ha de fer públic junt amb el del tribunal.   
La corporació ha de sol·licitar als òrgans corresponents les propostes de designació que escaiga, les quals s'han d'efectuar en el termini dels 20 dies següents al de la recepció de la sol·licitud.   
Els vocals del tribunal han de posseir la mateixa titulació acadèmica o superior a l'exigida per als llocs de treball oferits.   
El tribunal no es pot constituir-se ni actuar sense l'assistència de la meitat més un dels membres, titulars o suplents.  
La designació dels membres del tribunal s'ha de fer pública junt amb la relació d'admesos i exclosos en el Butlletí Oficial de la Província de València i al tauler municipal d'anuncis.  
Els membres del tribunal s'hi podran abstindre o ser recusats pels aspirants quan concórreguen les causes previstes legalment per a fer-ho.   
A l'efecte del que disposa l'annex IV del Reial Decret 462/2002, de 24 de maig, el tribunal que actua en esta prova selectiva té la categoria segona, tant en allò referit a l'assistència dels membres del tribunal com dels assessors i col·laboradors.   
6. Començament i desenvolupament del concurs i de l'oposició  
L'orde d'actuació dels aspirants en els exercicis que no es puguen realitzar conjuntament serà el determinat prèviament per la Generalitat Valenciana per a la selecció del seu personal, d'acord amb l'últim sorteig realitzat al qual es referix l'article 10.3 del Decret 33/1999, de 9 de març, del Consell de la Generalitat Valenciana. Els aspirants seran convocats en crida única, excepte casos de força major degudament justificats i valorats lliurement pel tribunal. La no presentació d'un aspirant en el moment de ser cridat a qualsevol de les proves obligatòries en determinarà automàticament el decaïment del dret a participar en el procés selectiu, per la qual cosa en quedarà exclòs.  
El tribunal podrà requerir als aspirants, en qualsevol moment, que n'acrediten la identitat, finalitat per a la qual han d'anar proveïts del DNI. Una vegada començades les proves no caldrà la publicació dels anuncis successius de celebració dels altres exercicis en el Butlletí Oficial de la Província de València, sinó que serà suficient la publicació en el tauler d'anuncis de l'Ajuntament de Catarroja, amb 12 hores d'antelació al començament de les proves, si es tracta del mateix exercici, o de 72, si es tracta d'un nou exercici.   
7. Procediment de selecció. Torn de mobilitat. Concurs  
En primer lloc, els aspirants hauran de superar un reconeixement psicotècnic i mèdic, d'acord amb els criteris i barems establits en l'Orde de 23 de novembre de 2005 de la Conselleria de Justícia, Interior i Administracions Públiques, tal com assenyalen els annexos I i II d'estes bases.   
Tot seguit, es farà la valoració de mèrits dels aspirants que hagen superat el test psicotècnic i el reconeixement mèdic per a cobrir les places oferides pel torn de mobilitat, d'acord amb l'annex IV adjunt.  
En qualsevol moment del procés d'adjudicació es podrà demanar formalment als interessats els aclariments o, si escau, la documentació addicional que es considere necessària per a la comprovació dels mèrits, dels requisits o de les dades al·legades, així com qualssevol altres que es consideren necessaris per a una valoració correcta.   
L'orde de prioritat per a l'adjudicació de les places convocades resultarà de la puntuació total obtinguda major, a la vista dels mèrits al·legats. Una vegada resolt el concurs, es passarà al procediment de selecció pel torn lliure.   
8. Procediment de selecció. Torn lliure. Oposició  
Abans de l'inici de les proves els aspirants han d'aportar un certificat mèdic oficial en què conste expressament la capacitat per a concórrer a les proves físiques exigides per a l'accés a la categoria d'agent, així com no estar impedit o incapacitat per a l'accés a la funció pública (article 6.4.d) del Decret 88/2001).   
La falta de presentació d'este certificat exclourà eixos aspirants del procés de selecció convocat.  
Proves selectives  
1. Primer exercici. De caràcter obligatori i eliminatori. Mesurament d'estatura. Els aspirants han d'aconseguir o de superar les talles que consten en els requisits de la base segona.   
2. Prova psicotècnica. De caràcter obligatori i eliminatori. Consistirà a superar els exercicis o les proves psicotècniques aptitudinals i de personalitat, d'acord amb el que disposa l'Orde de 23 de novembre de 2005, tal com assenyala l'annex I d'estes bases.  
La superació de proves als municipis de la Comunitat Valenciana, expressament homologades per l'Institut Valencià de Seguretat Pública, té una validesa d'un any des de la realització, i eximix l'aspirant de tornar a realitzar-les durant este període. La qualificació d'este exercici és d'apte o no apte.   
3. Proves d'aptitud física. De caràcter obligatori i eliminatori. Consistiran a superar proves d'aptitud física que posen de manifest la capacitat per a l'exercici del lloc de treball i el contingut i les marques mínimes de les qual seran, almenys, les següents:   
3.1. Proves físiques:  
- Escalada de corda amb presa de peus: hòmens, 4 metres; dones, 3 metres.  
- Salt de longitud amb carrera: hòmens, 4 metres; dones, 3,80 metres.   
- Salt d'altura: hòmens: 1,10 metres; dones, 1 metre.   
- Carrera de velocitat en 60 metres: hòmens, 10 segons; dones, 12 segons.   
- Carrera de resistència en 1000 metres: hòmens, 4 minuts; dones, 4 minuts 10 segons.   
- Natació, 50 metres: hòmens, 57 segons; dones, 1 minut.   
La qualificació d'este exercici serà d'apte o no apte i caldrà superar, com a mínim, cinc de les sis proves per a ser qualificat com a apte.   
3.2. Valoració de les proves d'aptitud física. La valoració de les proves d'aptitud física en les proves de salt es realitzarà mesurant la distància efectiva.   
4. Qüestionari. De caràcter obligatori i eliminatori. Consistirà a contestar correctament per escrit, un qüestionari, preparat pel tribunal, d'un mínim de 50 preguntes i un màxim de 75 preguntes, amb quatre respostes alternatives, una d'elles certa, en un temps màxim d'1 hora i 30 minuts, sobre els temes relacionats en els grups de l'I al IV, ambdós inclusivament, del temari que indicat en l'annex III d'estes bases. Per a la correcció d'esta prova es tindran en compte, en tot cas, les respostes errònies. La qualificació d'este exercici serà de 0 a 10 punts i caldrà obtindre una qualificació de 5 punts per a superar-lo.   
5. Coneixement del valencià. De caràcter obligatori i no eliminatori. Consistirà a traduir del valencià al castellà, i viceversa, un text proposat pel tribunal, en un temps màxim de 30 minuts.  
Este exercici es qualificarà de 0 a 4 punts, a raó de 2 punts com a màxim per cada una de les traduccions.   
6. Reconeixement mèdic. De caràcter obligatori i eliminatori. Consistirà a superar un reconeixement mèdic, d'acord amb el quadre d'exclusions mèdiques que s'expressa en l'Orde de 23 de novembre de 2005, tal com assenyala en l'annex II d'estes bases.  
La superació d'esta prova, homologada expressament per l'IVASP, té una validesa d'un any des de la realització i queden exempts de realitzar-la aquells que, en eixe període, l'hagen superat, sempre que no es produïsquen malalties o malalties que, a juí del tribunal mèdic, justifiquen el fet de tornar-les a passar.   
7. Desenvolupament del temari. De caràcter obligatori i eliminatori. Consistent a desenvolupar per escrit durant un temps màxim d'una hora i trenta minuts i mínim d'una hora, dos temes triats per l'aspirant de quatre extrets per sorteig, dels grups de l'I al IV, ambdós inclusivament, que componen el temari, inclòs en l'annex III d'estes bases. Els temes seran llegits en sessió pública davant del tribunal, que podrà formular les preguntes o els aclariments que jutge oportuns sobre els temes. S'hi valoraran la claredat d'idees i el coneixement sobre els temes exposats. La qualificació d'este exercici serà de 0 a 10 punts i per a superar-lo caldrà obtindre un mínim de 5 punts.   
8. Temes locals. De caràcter obligatori i no eliminatori. Consistirà a contestar un qüestionari de 25 preguntes amb respostes alternatives, que versaran sobre matèria relativa al grup V del temari que s'inclou en l'annex III d'estes bases, en un temps màxim de 50 minuts. La qualificació d'este exercici serà de 0 a 5 punts.   
La valoració dels exercicis de desenvolupament del temari s'efectuarà per mitjà de l'obtenció de la mitjana aritmètica de cada un dels membres del tribunal de selecció. A estos efectes es rebutjaran totes les puntuacions màximes i mínimes quan, entre elles, hi haja una diferència de 4 punts o més. Com a punt de referència, servirà, si escau, la puntuació màxima obtinguda. Eixa diferència serà de 2 punts quan es tracte de valorar els temes locals.   
9. Relació d'aprovats  
Finalitzades les proves selectives de cada torn, el tribunal farà públiques en el tauler d'anuncis de l'Ajuntament les relacions d'aspirants aprovats, per orde de puntuació final obtinguda, en nombre no superior al de places convocades, respectivament, pel torn de mobilitat i pel lliure, i tenint en compte, per al torn lliure, la qualificació de tots els exercicis.  
Quan algun o alguns dels aspirants aprovats renuncien a continuar el procés de selecció o en siguen exclosos per no tindre algun dels requisits exigits, per no presentar la documentació o per falsedat d'esta o per no superar el curs selectiu, les actuacions respecte a eixos aspirants seran anul·lades i el tribunal podrà proposar la inclusió en la llista d'admesos el mateix nombre que el d'exclosos per les causes anteriors, i pel mateix orde que resulte d'aquelles, els quals s'hauran d'incorporar a la realització del curs selectiu en les mateixes condicions que els anteriors, sense perjuí de la responsabilitat en què, si escau, pogueren haver incorregut.   
10. Curs selectiu  
El tribunal haurà de formular al president de la corporació la proposta dels aspirants del torn lliure que, una vegada superada l'oposició, i després d'haver presentat la documentació exigida en estes bases, hagen de superar en l'Institut Valencià de Seguretat Pública un curs de caràcter selectiu de contingut teoricopràctic.  
El curs selectiu constarà de dos fases: una, de formació i selecció a l'Institut Valencià de Seguretat Pública; i una altra, de pràctiques, que es realitzarà al municipi de Catarroja, de dos mesos de durada.   
Els aspirants proposats s'incorporaran a l'IVASP i la qualificació del curs correspondrà a l'IVASP.  
Una vegada superat el curs teoricopràctic, l'Institut Valencià de Seguretat Pública, haurà de formular la proposta de nomenament, si escau, a l'Alcaldia, amb la indicació de la puntuació o de les qualificacions obtingudes, a l'efecte del nomenament.  
La qualificació del curs, tant del període teoricopràctic com de les pràctiques, correspondrà a l'Institut Valencià de Seguretat Pública, i la valoració es realitzarà sobre la base de criteris objectius que hauran de tindre en compte, entre altres, els punts següents: assimilació dels coneixements impartits, responsabilitat, dedicació, actituds enfront del professorat i resta dels alumnes i qualsevol altre aspecte de l'actuació de l'aspirant que es consideren necessaris per a valorar-ne la capacitat per a una prestació adequada de les funcions atribuïdes al lloc.  
En el supòsit que l'aspirant no supere el curs selectiu, l'IVASP haurà de comunicar esta circumstància a l'Alcaldia, de manera que l'aspirant s'haurà d'incorporar al curs immediatament posterior. De no superar este curs decaurà el seu dret a participar en el procés selectiu instat, que es considerarà acabat a l'efecte de poder convocar de nou la plaça no coberta.  
Per a la realització del curs teoricopràctic l'aspirant haurà de ser nomenat funcionari en pràctiques de la corporació local respectiva, amb els drets inherents a tal situació i percebrà les retribucions íntegres del lloc al qual aspira a càrrec de l'Ajuntament.   
11. Presentació de documents  
L'aspirant proposat pel tribunal haurà de presentar a l'Ajuntament, en el termini màxim de 20 dies hàbils des que es faça pública la relació d'aprovats, els documents acreditatius de les condicions de capacitat i requisits exigits en estes bases i que no hagen sigut aportats amb anterioritat.  
L'aspirant que tinga la condició de funcionari de carrera quedarà exempt de justificar documentalment les condicions generals que ja constaven acreditades per a obtindre el seu nomenament anterior. En tot cas, haurà de presentar l'original o una còpia compulsada del seu nomenament com a funcionari de carrera i els títol acadèmic exigit.  
Si en el termini indicat, i llevat de cas de força major, no presenta la documentació anterior, no podrà ser nomenat funcionari, i s'invalidarà l'actuació respecte d'ell, i la nul·litat subsegüent dels actes del tribunal respecte a ell sense perjuí de la responsabilitat en què pogueren haver incorregut, si escau.  
En el cas que l'aspirant siga exclòs per no presentar la documentació requerida, o per falsedat d'esta, el tribunal podrà proposar la inclusió en la llista d'admesos del mateix nombre que d'exclosos per causes anteriors, sempre que hagen superat les proves selectives.   
12. Nomenament  
Superades les proves de selecció, i el curs selectiu que constarà de dos fases: una, de formació i selecció, i una altra, de pràctiques, després de la presentació de la documentació exigida, l'aspirant serà nomenat funcionari de carrera i haurà de prendre possessió del càrrec en el termini màxim de 30 dies, comptadors des de l'endemà de la notificació del nomenament.  
Els nomenaments s'hauran d'efectuar en el termini màxim de 15 dies, comptadors des de la comunicació de l'Institut Valencià de Seguretat Pública.   
Respecte al torn de mobilitat, les persones nomenades cessaran, amb caràcter general, en els llocs de treball que ocupaven i prendran possessió de la plaça obtinguda en els 15 dies següents al moment del cessament en l'ajuntament de procedència, el qual s'haurà d'efectuar en els cinc dies hàbils següents a la data de publicació de la resolució del concurs.  
El còmput dels terminis de cessament i de presa de possessió s'inicia quan finalitzen els permisos o les llicències que, si escau, hagen sigut concedits als interessats.  
Els participants en els concursos de mobilitat estan obligats a traslladar, per escrit, eixos permisos o llicències a l'ajuntament convocant, el qual podrà acordar, mitjançant una resolució motivada, la suspensió del gaudi dels permisos o de les llicències.  
L'Ajuntament de procedència podrà ajornar el cessament del funcionari o de la funcionària que haja obtingut la plaça per mobilitat en un altre ajuntament distint, mitjançant una resolució motivada, quan concórreguen necessitats del servici i per un període de temps no superior a 20 dies hàbils, i haurà de comunicar eixa pròrroga a l'ajuntament convocant. Amb caràcter general, el termini que hi haja entre el cessament i la presa de possessió es considerarà com de servici actiu.  
13. Incidències  
El tribunal podrà resoldre els dubtes que s'hi presenten, interpretar estes bases i prendre els acords necessaris per al bon orde del procés selectiu.  
En tot allò no previst en estes bases, de conformitat amb el que preveu l'art. 52 de la Llei Orgànica 2/1986, de 13 de març, de Forces i Cossos de Seguretat, s'aplicarà la Llei de la Generalitat Valenciana 6/1999, de 19 d'abril, de Policies Locals i de Coordinació de les Policies Locals de la Comunitat Valenciana; el Decret 88/2001, de 24 d'abril, del Govern Valencià, pel qual s'establixen les bases i els criteris generals uniformes per a la selecció, promoció i mobilitat de totes les escales i categories de les policies locals i auxiliars de policia local de la Comunitat Valenciana (DOGV núm. 3988, de 27 d'abril de 2001), i les ordres de 23 de novembre de 2005 (DOGV núm. 5148, de 2 de desembre de 2005) i d'1 de juny de 2001 (DOGV núm. 4.049, de 24 de juliol de 2001).  
A més, s'hi aplicarà el que establixen la Llei 7/1985, de 2 d'abril, de Bases de Règim Local; el Reial Decret Legislatiu 781/1986, de 18 d'abril; els Reial Decret 896/1991, de 7 de juny; el Decret 33/1999, de 9 de març, del Govern Valencià; el Reial Decret 364/1995, de 10 de març, i la Llei 7/2007, de 12 d'abril, de l'Estatut Bàsic de l'Empleat Públic.   
14. Recursos  
Contra esta convocatòria, les bases i tots els actes administratius que siguen dictats per a desplegar-la i que posen fi a la via administrativa escau recurs potestatiu de reposició en el termini d'un mes des de la publicació de la convocatòria en el Butlletí Oficial de la Província de València, sense perjuí de la impugnació directa davant de la jurisdicció contenciosa administrativa en el termini de dos mesos, comptadors des de l'endemà de la publicació referida, de conformitat amb la Llei 30/1992, de 26 de novembre, en la redacció que atorga la Llei 4/1999, de 13 de gener.  
Contra els actes del tribunal qualificador, de conformitat amb el que preveu l'article 114 de la Llei 30/1992, de 26 de novembre, en la redacció donada per la Llei 4/1999, de 13 de gener, es pot interposar recurs d'alçada. Este recurs s'ha d'interposar davant de l'Alcaldia Presidència, en el termini d'un mes, si l'acte és exprés, i de tres mesos, si no ho és.  
15. Publicació  
Estes bases de convocatòria per a la selecció de llocs vacants seran publicades en el Butlletí Oficial de la Província de València i en el Diari Oficial de la Comunitat Valenciana, i l'extracte en el Boletín Oficial del Estado, a més de comunicar-ne el text íntegre a l'Institut Valencià de Seguretat Pública de la Generalitat Valenciana, en els termes establits en la legislació de règim local i de coordinació de policia locals de la Comunitat Valenciana.   
ANNEX I  
Proves psicotècniques  
El contingut de la prova o del reconeixement psicotècnic s'ha d'ajustar al barem i als criteris indicats en l'annex III de l'Orde de 23 de novembre de 2005, de la Conselleria de Justícia, Interior i Administracions Públiques, per la qual s'establixen els criteris mínims per a la selecció de les policies locals de la Comunitat Valenciana en proves psicotècniques, publicada en el Diari Oficial de la Comunitat Valenciana núm. 5148, de 2 de desembre de 2005.   
ANNEX II  
Reconeixement mèdic  
El contingut del reconeixement mèdic s'ha d'ajustar al que establix l'annex II de l'Orde de 23 de novembre de 2005, de la Conselleria de Justícia, Interior i Administracions Públiques, per la qual s'establixen els criteris mínims per a la selecció de les policies locals de la Comunitat Valenciana per a reconeixement mèdic, publicada en el Diari Oficial de la Comunitat Valenciana núm. 5148, de 2 de desembre de 2005.   
ANNEX III  
Temari  
El contingut del temari és l'assenyalat en l'Orde d'1 de juny de 2001, de la Conselleria de Justícia i Administracions Públiques, de desplegament del Decret 88/2001, de 24 d'abril, del Govern Valencià, pel qual s'establixen les bases i els criteris generals uniformes per a la selecció, promoció i mobilitat de les policies locals de la Comunitat Valenciana (orde publicada en el Diari Oficial de la Comunitat Valenciana núm. 4049, de 24 de juliol de 2001), per a les places objecte d'estes bases. El grup V de temes sobre l'entorn sociolocal del municipi de Catarroja, és el següent:   
Grup V  
Tema 41. Història de la ciutat de Catarroja. Infraestructures culturals de Catarroja i oferta de servicis culturals. Festes a Catarroja, dates de celebració, característiques i significats.  
Tema 42. Catarroja. Població. Economia. Territori. Guia de carrers i terme municipal.  
Tema 43. Ordenances mediambientals de Catarroja.   
ANNEX IV  
El barem i la valoració dels mèrits del concurs del torn de mobilitat s'ha d'ajustar al que establix l'Orde de 23 de novembre de 2005, de la Conselleria de Justícia, Interior i Administracions Públiques, per la qual s'aprova el barem general d'aplicació als concursos de mèrits per a la provisió de places en els cossos de la policia local de la Comunitat Valenciana, pel torn de mobilitat, orde publicada en el Diari Oficial de la Comunitat Valenciana núm. 5148, de 2 de desembre de 2005.»  
Tot el qual es fa públic per a coneixement general dels interessats.  
Catarroja, 4 de novembre de 2008.- L'alcalde: Francisco Chirivella Peris.